Spoegwolwe sit keel op in kerk | Netwerk24
Deur Linkie Bessinger 05 Julie 2019 00:00
Die Vrystaat is nou ook Spoegwolf se jagveld.
Dié rockgroep op almal se lippe het gisteraand hul treffer-album Koma in 'n volgepakte Kopanong-Kovsiekerk uitgevoer.
Die vier manne van Spoegwolf – Danie en Moskou du Toit, Albert van der Merwe en Chris vol Wielligh – is geliefd en word deur 'n verskeidenheid Bloemfonteiners bewonder.
Hul nuutste album is die eerste Afrikaanse album wat tot bo-aan die treffersparade van Apple Music geklim het, net enkele ure nadat dit in Februarie vrygestel is.
Die album spreek onderliggende tema's aan waarmee baie mense kan vereenselwig.
"Hul musiek is nie net enige musiek nie," sê Ruard Swanepoel (18), 'n student. "Hulle maak hartsmusiek en ek sien uit om weer na hulle te luister en saam met hulle te lag en sing."
Elkeen van die Spoegwolwe weet dat 'n storie oor elke liedjie met siel vertel moet word, sodat die gehoor nie net kan luister nie, maar ook deel word van die geskiedenis daaragter.
Die musiek spreek oor lewenservaring wat op 'n besonderse manier verwoord word.
Ook die 54-jarige Linda van Rooyen geniet vir Spoegwolf.
"Die musiek spreek oor lewenservaring wat op 'n besonderse manier verwoord word. Dit is so uniek en kragtig, ek word eenvoudig net nie moeg daarvoor nie," sê Linda.
Lukie Smith (23), 'n student van Smithfield, sê: "Spoegwolf staan koppe bo die ander musikante in die bedryf uit net bloot omdat mens die siel en passie waarmee elke opvoering behartig word, so duidelik kan ervaar."
Spoegwolf is nie net 'n gunsteling by die fees nie, maar word warm met uitverkoopte vertonings verwelkom elke keer wanneer hulle in Bloemfontein optree.
Hierdie Paarlse rock-groep laat die Bloemfonteinse spoegwolwe keel opsit met elke kans wat hulle kry!